Document ID: 32004D0514

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 14ης Ιουνίου 2004
για την τροποποίηση της απόφασης 98/161/ΕΚ με την οποία εξουσιοδοτείται το Βασίλειο των Κάτω Χωρών να εφαρμόσει μέτρο παρέκκλισης από τα άρθρα 2 και 28α παράγραφος 1 της έκτης οδηγίας 77/388/ΕΟΚ, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών
(2004/514/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση (1), και ιδίως το άρθρο 27,
την πρόταση της Επιτροπής,
Εκτιμώντας τα ακόλουθα:
(1)
Σύμφωνα με το άρθρο 27 παράγραφος 1 της οδηγίας 77/388/ΕΟΚ, το Συμβούλιο δύναται, προτάσει της Επιτροπής, να επιτρέψει, ομοφώνως, σε οιοδήποτε κράτος μέλος, τη θέσπιση ή την παράταση ειδικών μέτρων παρέκκλισης από την εν λόγω οδηγία, με σκοπό την απλούστευση της διαδικασίας είσπραξης του φόρου ή την αποτροπή ορισμένων περιπτώσεων φοροδιαφυγής ή φοροαποφυγής.
(2)
Με επιστολή, η οποία πρωτοκολλήθηκε στη Γενική Γραμματεία της Επιτροπής στις 26 Νοεμβρίου 2003, η κυβέρνηση των Κάτω Χωρών ζήτησε την παράταση της απόφασης 1998/161/ΕΚ (2), με την οποία εξουσιοδοτείται να εφαρμόζει ειδικά φορολογικά μέτρα στον τομέα των ανακυκλώσιμων απορριμμάτων.
(3)
Τα λοιπά κράτη μέλη ενημερώθηκαν σχετικά με το αίτημα στις 14 Ιανουαρίου 2004.
(4)
Η απόφαση 98/161/ΕΚ επιτρέπει στο Βασίλειο των Κάτω Χωρών να εφαρμόζει, έως τις 31 Δεκεμβρίου 2003, τα ακόλουθα μέτρα:
-
απαλλαγή για παραδόσεις και ενδοκοινοτικές αποκτήσεις μεταχειρισμένων υλικών και απορριμμάτων επιχειρήσεων με ετήσιο κύκλο εργασιών μικρότερο από 2,5 εκατομμύρια NGL. Για τον υπολογισμό του εν λόγω ορίου, μπορεί να μη λαμβάνεται υπόψη ο κύκλος εργασιών όσον αφορά τα μη σιδηρούχα μέταλλα,
-
απαλλαγή για παραδόσεις και ενδοκοινοτικές αποκτήσεις μη σιδηρούχων μετάλλων.
(5)
Οι υποκείμενοι στο φόρο, που εκτελούν συναλλαγές που απαλλάσσονται του φόρου δυνάμει των άρθρων 2 και 3 της απόφασης 98/161/ΕΚ, δύνανται να μην εφαρμόζουν, για τις παραδόσεις και ενδοκοινοτικές αποκτήσεις μεταχειρισμένων υλικών και απορριμμάτων, τα ειδικά μέτρα που προβλέπονται από την εν λόγω απόφαση.
(6)
Το μέτρο παρέκκλισης απαιτείτο λόγω της δυσκολίας να αντιμετωπισθεί η απάτη στον τομέα αυτό, στον οποίο ορισμένοι φορείς, κυρίως μικροί μεταπωλητές, δεν συμμορφώνονταν με τις υποχρεώσεις τους δυνάμει του άρθρου 21 παράγραφος 1 στοιχείο α) της οδηγίας 77/388/ΕΟΚ, έτσι ώστε να καταβάλλουν στις αρχές τον φόρο που είχαν επιβάλει για τις παραδόσεις τους. Η επιβολή είσπραξης του φόρου στον εν λόγω τομέα είναι ιδιαίτερα δυσχερής, δεδομένων των επιπλοκών ως προς τον προσδιορισμό και την εποπτεία των δραστηριοτήτων των επιχειρήσεων που δεν συμμορφώνονται. Κατά συνέπεια, οι ρυθμίσεις αυτές αποτελούν αποτελεσματικό μέτρο πρόληψης της απάτης.
(7)
Στις 7 Ιουνίου 2000, η Επιτροπή δημοσίευσε στρατηγική για τη βραχυπρόθεσμη βελτίωση της λειτουργίας του συστήματος ΦΠΑ, στην οποία δεσμευόταν να αντιμετωπίσει ορθολογικά τον μεγάλο αριθμό παρεκκλίσεων που ισχύουν επί του παρόντος. Εντούτοις, σε ορισμένες περιπτώσεις, ο εξορθολογισμός αυτός θα μπορούσε να συνίσταται στην επέκταση σε όλα τα κράτη μέλη ορισμένων ιδιαίτερα αποτελεσματικών παρεκκλίσεων. Στην ανακοίνωση της Επιτροπής της 20ής Οκτωβρίου 2003 επαναλαμβάνεται η εν λόγω συμβιβαστική λύση.
(8)
Θα πρέπει να χορηγηθεί στο Βασίλειο των Κάτω Χωρών παράταση της υφιστάμενης παρέκκλισης έως την ημερομηνία έναρξης ισχύος του ειδικού καθεστώτος για την εφαρμογή του ΦΠΑ στον τομέα των ανακυκλώσιμων απορριμμάτων, και το αργότερο στις 31 Δεκεμβρίου 2005.
(9)
Η παρέκκλιση δεν έχει αρνητικές επιπτώσεις για τους προερχόμενους από τον ΦΠΑ ίδιους πόρους των Κοινοτήτων, ούτε επηρεάζει το ύψος του ΦΠΑ που επιβάλλεται στο τελικό στάδιο.
(10)
Προκειμένου να εξασφαλισθεί η συνέχεια των νομοθετικών πράξεων, η παρούσα απόφαση θα πρέπει να εφαρμοσθεί από την 1η Ιανουαρίου 2004,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 1 της απόφασης 98/161/ΕΚ, όπως τροποποιείται από την απόφαση 2000/435/ΕΚ, η φράση, «μέχρι τις 31 Δεκεμβρίου 2003» αντικαθίσταται από το ακόλουθο κείμενο: «έως την ημερομηνία έναρξης ισχύος ειδικού καθεστώτος για την εφαρμογή του ΦΠΑ στον τομέα των ανακυκλώσιμων απορριμμάτων που τροποποιεί την οδηγία 77/388/ΕΟΚ, και το αργότερο στις 31 Δεκεμβρίου 2005».
Άρθρο 2
Η παρούσα απόφαση εφαρμόζεται από την 1η Ιανουαρίου 2004.
Άρθρο 3
Η παρούσα απόφαση απευθύνεται στο Βασίλειο των Κάτω Χωρών.
Λουξεμβούργο, 14 Ιουνίου 2004.

Labels: 2
18
15
20